Chemring Nobel

**Chemring Nobel** er et norsk selskap som produserer rakettdrivstoff og sprengstoffkjemikalier, beliggende på Engene ved Sætre i Asker kommune. 

Virksomhetens røtter går tilbake til Nitroglycerin Compagniet, etablert i 1865, som startet dynamittproduksjon ved Lysaker i 1868.

Selskapet leverer rakett- og missildrivstoff til blant andre Space X, Lockheed Martin og Northrop Grumman. Det produseres også høyeksplosivt sprengstoff som HMX, RDX og NTO.

Rundt 60–70 prosent av omsetningen går til forsvarsindustrien, mens det resterende går til sivile kunder.

## Historie

Virksomheten ved Engene har gjennomgått flere eierskifter og omorganiseringer og har utviklet seg til produksjon av eksplosiver og drivstoffkomponenter for militære og sivile formål. Tidligere omfattet produksjonen også nitroglyserin og dynamitt til industribruk.

### Lysaker nitroglyserinfabrikk

Nitroglycerin Compagniet ble stiftet i Christiania 25. juni 1865 av Carl Wennerström sammen med 22 investorer. Selskapet fikk samme år rettighetene til Alfred Nobels dynamittpatent i Norge mot en betaling på 10 000 kroner, og etablerte en fabrikk ved Granfossen på Lysaker som ble satt i drift i august 1865. Produksjonen av dynamitt ved Lysaker nitroglyserinfabrikk startet i januar 1868.

Av de 500 innbyggerne i Sætre i 1900 var to tredjedeler ansatt på fabrikken. 

På seks uker ble det reist en fem etasjers trebygning som lå tett inntil fossen. Produksjonen av nitroglyserin, som utgjorde den primære bestanddelen av dynamitten, kom etterhvert opp i 600 kg daglig ved slutten av 1873. I 1868 advarte Justisdepartementet Nitroglycerin Compagniet om faren som fabrikken representerte, og ba om at den måtte flyttes til et sikrere sted.

#### Eksplosjonen i 1874

I 1874 ble fabrikken ødelagt av en kraftig eksplosjon der en person omkom. Produksjonen startet snarlig opp igjen, men en kjennelse i Høyesterett året etter vanskeligjorde driften som førte til at den ble nedlagt på Lysaker 15. mai 1875.

### Flytting til Asker og nye ulykker
Som et resultat av dommen besluttet bedriften å starte en ny nitroglyserin- og dynamittfabrikk ved Engene ved Sætre i Asker kommune, med produksjonsstart  2. oktober 1876. 18. oktober 1896 oppsto en kraftig eksplosjon som involverte 800 kg nitroglyserin. Ingen kom fysisk til skade, men flere produksjonsbygninger ble skadet. 

19. mai 1919 eksploderte en tank med trinol som resulterte i åtte omkomne, andre gang den 6. oktober 1934 med fire døde. Den siste ulykken førte til sikrere produksjon av dynamitt.

I 1917 ble Nitroglycerin Compagniet en del av selskapet Norsk Sprængstofindustri og produserte sivilt og militært sprengstoff. Etter andre verdenskrig startet selskapet opp med kjemisk industri og i 1960-årene ble produksjonen utvidet til plast- og emballasjeproduksjon.

### Nye oppkjøp og omstruktureringer
I 1971 ble Norsk Sprængstofindustri og Grubernes Sprængstoffabriker sammenluttet og dannet selskapet Dyno Industrier (fra 1999 Dyno ASA), før selskapet i 2000 ble omstrukturert til Dyno Nobel. Sprengstoffproduksjonen og den kjemiske produksjon fortsatte på fabrikken ved Sætre, og høsten 2005 ble Dyno Nobel kjøpt opp av australske Orica.

I 2007 ble selskapet kjøpt opp av britiske Chemring Group. 

I februar 2025 igangsatte Chemring Nobel og Forsvarsdepartementet en mulighetsstudie for etablering av et nytt produksjonsanlegg for høyeksplosiver i den sørlige delen av Asker kommune, som del av arbeidet med å øke Norges og alliertes ammunisjonskapasitet. Bakgrunnen for studien er den endrede sikkerhetssituasjonen i Europa etter Russlands invasjon av Ukraina i 2022, og det økte behovet for ammunisjon blant allierte land.

Samtidig har det vært kritikk fra miljøbevegelsen for at planene innebærer økte nitrogenutslipp til Oslofjorden.

## Museumsvirksomhet og fredning
I 1983 åpnet Dyno Nobel et industrimuseum for virksomheten og dens historie, men dette ble stengt i 2007 av daværende eier Orica. De opplyste at de ønsket å rive deler av det historiske anlegget til fordel for boligutbygging og på grunn av usikkerhet omkring sikkerhetssituasjonen på det gamle anlegget. Fabrikken ble da midlertidig fredet.

I 2018 opplyste Riksantikvaren at deler av den gamle dynamittfabrikken skal fredes da det er en viktig del av historien om den sivile sprengstoffindustrien i Norge. Anlegget huser blant annet verdens eldste bevarte produksjonslinje for nitroglyserin og dynamitt, er en del av den internasjonale historien om Alfred Nobels patenter på sprengstoff, og om Nobels fabrikker rundt om i verden.
## Referanser


## Eksterne lenker
*